Okresná prokuratúra Lučenec 
F. Lehára 12, 984 80 Lučenec 1 	

Sp. zn. : 3 Pv 498/12/6606	Lučenec, 12.11.2012
EEČ : 2-47-141-2012

U Z N E S E N I E

Trestná vec:	obvinená XXXXX 
Prečin:	Zanedbanie povinnej výživy podľa § 207 odsek 1 Trestného zákona číslo 300/2005 Zbierky zákonov v znení zákona číslo 313/2011 Zbierky zákonov

Rozhodol: 	prokurátorka Okresnej prokuratúry Lučenec
Podľa § 215 odsek 1 písmeno b Trestného poriadku zastavujem trestné stíhanie obvinenej:
1.	XXXXX
	dátum narodenia: XXXXX
	rodné priezvisko: XXXXX
	trvalé bydlisko: XXXXX
ako matka maloletých detí XXXXX, nar. 21.08.2000 a XXXXX, nar. 08.11.2001 hoci bola  právoplatným rozsudkom Okresného súdu v Lučenci č.k. 5P 32/2012 zo dňa 26.03.2012 zaviazaná k plateniu výživného na maloletého XXXXX mesačne sumou  45, - € a na mal. XXXXX mesačne sumou 35,- € počnúc dňom 24.04.2012 , vždy do 20-teho dňa toho ktorého mesiaca predom k rukám XXXXX, nar. XXXXX, túto povinnosť riadne, pravidelne a v plnej výške neplnila v Ábelovej a inde a za obdobie mesiacov jún, júl a august 2012 XXXXX na výživnom dlhuje celkovú sumu 240,- € 
lebo nie je tento skutok trestným činom a nie je dôvod na postúpenie veci
Odôvodnenie:
Proti obvinenej XXXXX bolo povereným príslušníkom OO PZ v Lovinobani vedené trestné stíhanie pod č. ORP-1224/LO-LC-2012 pre prečin zanedbania povinnej výživy podľa § 207 odsek 1 Trestného zákona na tom skutkovom základe, ktorý je uvedený vo výrokovej časti tohto uznesenia.  
	Po ukončení  skráteného  vyšetrovania mi poverený príslušník PZ predložil spisový materiál s návrhom na zastavenie trestného stíhania obvinenej.  Po preskúmaní spisu som zistila, že predmetný návrh je dôvodný.  
	Trestné stíhanie bolo začaté a obvinenie vznesené na základe trestného oznámenia XXXXX zo dňa 24.08.2012, v ktorom uviedla, že matka detí XXXXX jej naposledy vyplatila výživné v máji 2012 a teda ku dňu podania trestného oznámenia jej dlhuje sumu 240,- €, čo predstavuje výživné na obe deti za mesiace jún, júl a august 2012. 
	Obvinená XXXXX vo svojej výpovedi uviedla, že si je vedomá svojej vyživovacej povinnosti voči maloletým XXXXX a XXXXX. Vo svojom výsluchu dňa 22.10.2012 vypovedala, že ona má riadne vyplatené výživné na obe deti za mesiace jún až september 2012, o čom predložila kópie poštových poukazov. Uviedla, že za august 2012 poštový poukaz zabudla doma, avšak aj tento mesiac má vyplatený. Dodala, že výživné za október 2012 vyplatí na druhý deň, o čom predloží doklad. Na svoju obhajobu uviedla, že ona sa snaží výživné platiť hneď ako je to možné a nevie prečo XXXXX urobila trestné oznámenie  za mesiace, keď mala výživné vyplatené. 
Svedkyňa - poškodená XXXXX  vypovedala, že je skutočne pravdou, že pri podávaní trestného oznámenia mala obvinená vyplatené výživné aj za jún a júl 2012 a dlhovala len za august 2012. Upresnila, že šek z júla 2012, kedy jej obvinená zaslala sumu 160,- € ako výživné za jún a júl 2012 niekde stratila a preto na túto sumu zabudla. Vypovedala, že dňa 28.09.2012 jej obvinená vyplatila 80,- €, čo bolo výživné za august a v októbri 2012 jej zaslala 160,- €, čo je výživné za september a október 2012. Ku dňu konania výsluchu t.j. 24.10.2012 jej obvinená na výživnom nedlhovala žiadnu sumu. 
Súčasťou spisu sú aj fotokópie poštových poukážok potvrdzujúce, že obvinená vyplatila poškodenej dňa 18.04.2012 80,- €, dňa 18.05.2012 80,- €, dňa 23.07.2012 160,- €, dňa 28.09.2012 80,- € a dňa 23.10.2012 160,- €. 
	Na naplnenie zákonných znakov skutkovej podstaty prečinu zanedbania povinnej výživy podľa § 207 ods. 1 Trestného zákona je potrebné, aby páchateľ najmenej tri mesiace v období dvoch rokov neplnil čo aj z nedbanlivosti zákonnú povinnosť vyživovať alebo zaopatrovať iného. Keďže obvinená XXXXX už v čase podávania trestného oznámenia dlhovala XXXXX výživné len za jeden mesiac a to august 2012 a v priebehu skráteného vyšetrovania dlžné výživné za august 2012 ako aj bežné výživné za september a október 2012 uhradila, nejedná sa o prečin zanedbania povinnej výživy podľa § 207 ods. 1 Trestného zákona a trestné stíhanie vedené proti obvinenej bolo potrebné zastaviť v zmysle § 215 ods. 1 písm. b/ Trestného poriadku. 

Poučenie:

Proti tomuto uzneseniu je prípustná sťažnosť, ktorú možno podať v lehote do troch dní od jeho  oznámenia cestou tunajšej prokuratúry na Krajskú prokuratúru v Banskej Bystrici. Sťažnosť   m á   odkladný účinok.

JUDr. Jela Gaštanová
prokurátorka